A Bizottság határozata

(2003. augusztus 7.)

az egyes építési termékek tűzzel szembeni viselkedés szerinti osztályainak megállapításáról szóló 2003/43/EK határozat módosításáról

(az értesítés a C(2003) 2592. számú dokumentummal történt)

(EGT vonatkozású szöveg)

(2003/593/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a 93/68/EGK [1] irányelvvel módosított, az építési termékekre vonatkozó tagállami törvényi, rendeleti és közigazgatási rendelkezések közelítéséről szóló, 1988. december 21-i 89/106/EGK tanácsi irányelvre [2] és különösen annak 20. cikke (2) bekezdésére,

mivel:

(1) A 2003/43/EK bizottsági határozat [3] megállapítja egyes építési termékek, nevezetesen a fa alapanyagú lemezek és lapok tűzzel szembeni viselkedés szerinti osztályait.

(2) A 2003/43/EK határozatot egyes gipsztermékek, egyes nagy nyomáson gyártott laminált dekorlemezek és egyes szerkezeti faanyagok felvételével az építési termékek tűzzel szembeni viselkedés alapján történő osztályozása tekintetében a 89/106/EGK tanácsi irányelv végrehajtásáról szóló, 2000. február 8-i 2000/147/EK bizottsági határozattal [4] létrehozott osztályozási rendszernek megfelelően hozzá kell igazítani a műszaki fejlődéshez.

(3) A 2003/43/EK határozatot ezért ennek megfelelően módosítani kell.

(4) Az e határozatban előírt intézkedések összhangban vannak az építésügyi állandó bizottság véleményével,

ELFOGADTA EZT A HATÁROZATOT:

1. cikk

A 2003/43/EK határozat melléklete az e határozat mellékletében megállapítottaknak megfelelően módosul.

2. cikk

Ennek a határozatnak a tagállamok a címzettjei.

Kelt Brüsszelben, 2003. augusztus 7-én.

a Bizottság részéről

Erkki Liikanen

a Bizottság tagja

[1] HL L 220., 1993.8.30., 1. o.

[2] HL L 40., 1989.2.11., 12. o.

[3] HL L 13., 2003.1.18., 35. o.

[4] HL L 50., 2000.2.23., 14. o.

--------------------------------------------------

MELLÉKLET

A 2003/43/EK határozat melléklete a következő táblázatokkal, illetve megjegyzéssel egészül ki:

"2. TÁBLÁZAT

Gipszkarton termékek tűzzel szembeni viselkedés szerinti osztályai

Gipszkarton lapok | Névleges lapvastagság (mm) | Gipszmag | A papír tömege [1] (g/m2) | Osztály [2] (a padló-burkolatok kivételével) |

Sűrűség (kg/m3) | Tűzzel szembeni viselkedés szerinti osztály |

Az EN 520 szabvány szerint (a perforált lapok kivételével) | ≥ 9,5 | ≥ 600 | A1 | ≤ 220 | A2-s1, d0 |

≥ 12,5 | ≥ 800 | > 220 ≤ 300 | B-s1, d0 |

Megjegyzés: Végfelhasználói alkalmazás

A gipszkarton lapokat az alábbi két módszer egyikével lehet felszerelni és rögzíteni:

a) Mechanikus rögzítés tartó vázszerkezetre

A lapokat vagy (többrétegű rendszerek esetében) legalább a lapok legkülső rétegét egy (az EN 14195 szabványban részletezett összetevőkből készült) fém vázszerkezetre vagy (az EN 336 és ENV 1995-5 szabvánnyal összhangban elkészített) fa vázszerkezetre kell mechanikusan rögzíteni.

Amennyiben a szerkezet csak egy irányban biztosít tartóelemeket, a tartóelemek közötti legnagyobb távolság mérete nem haladhatja meg a lapok vastagságának 50-szeresét. Amennyiben a szerkezet két irányban biztosít tartóelemeket, a tartóelemek közötti legnagyobb távolság mérete egyik irányban sem haladhatja meg a lapok vastagságának 100-szorosát.

A mechanikus rögzítésnek csavarokkal vagy szögekkel kell történnie, amelyeket az egyes tartóelemek hossza mentén mért, 300 mm-t meg nem haladó távolságokban kell a lapokon keresztül a vázszerkezetbe rögzíteni.

A szomszédos lapok közötti minden illesztési hézagot az EN 13963 szabványban meghatározott hézagtömítő anyaggal kell teljesen kitölteni.

A vázszerkezetnek a lapok mögött képződő ürege léghézagként is szolgálhat, illetve azt egy legalább A2-s1, d0 tűzzel szembeni viselkedés szerinti osztályba tartozó szigetelőanyaggal ki is lehet tölteni.

b) Közvetlen rögzítés vagy ragasztás szilárd hordozófelülethez (szárazvakolat-rendszer)

A lapokat közvetlenül egy legalább A2-s1, d0 tűzzel szembeni viselkedés szerinti osztályba tartozó szilárd hordozófelülethez kell rögzíteni.

A lapokat csavarokkal vagy szögekkel lehet a szilárd hordozófelülethez rögzíteni, vagy egy gipszalapú vegyület "cseppjeinek" használatával a hordozófelülethez ragasztani. A csavarokat vagy szögeket, illetve a ragasztóanyag "cseppjeit" függőlegesen és vízszintesen egyaránt legfeljebb 600 mm-es távolságokban kell elhelyezni.

A szomszédos lapok közötti minden illesztési hézagot az EN 13963 szabványban meghatározott hézagtömítő anyaggal kell teljesen kitölteni.

3. TÁBLÁZAT

Nagy nyomáson gyártott laminált dekorlemezek tűzzel szembeni viselkedés szerinti osztályai

Nagy nyomáson gyártott dekorlemezek [3] | Részletes termékleírás | sűrűség (kg/m3) | Minimális összvastagság (mm) | Osztály [4] (kivéve a padlóburkolatokat) |

Beltéri osztályú, nem tűzálló, kompakt, nagy nyomáson gyártott dekorlemezek (HPL) [5] | EN 438-4 szabványnak megfelelő kompakt, nagy nyomáson gyártott dekorlemezek, CGS-típus | 1350 | 6 | D-s2, d0 |

Beltéri osztályú, nem tűzálló, nagy nyomáson gyártott összetett dekorlemezek (HPL) fa alapanyagú hordozóréteggel [5] | EN 13986 szabványnak megfelelő, legalább 12 mm-es, nem tűzálló, fa alapanyagú mag mindkét oldalához 60–120 g/m2 mértékben felhordott polivinil-acetát vagy hőre keményedő ragasztóval rögzített, EN 438-3 szabványnak megfelelő, nem tűzálló, nagy nyomáson gyártott dekorlemezből álló összetett lemezek | Fa alapanyagú hordozóréteg minimális sűrűsége 600 HPL minimális sűrűsége 1350 | 12 mm-es fa alapanyagú mag mindkét oldalán 1–1 ragasztott HPL ≥ 0,5 mm | D-s2, d0 |

3. TÁBLÁZAT

Szerkezeti faanyagok tűzzel szembeni viselkedés szerinti osztályai [6]

| Részletes termékleírás | Minimális átlagos sűrűség [8] (kg/m3) | Minimális összvastagság (mm) | Osztály [7] (a padlóburkolatok kivételével) |

Szerkezeti faanyag | Szemrevételezéssel vagy géppel osztályozott, fűrészeléssel, gyalulással vagy egyéb módszerrel formázott, négyszög keresztmetszetű vagy kör keresztmetszetű szerkezeti faanyag | 350 | 22 | D-s2, d0" |

[1] "Az EN ISO 536 szabvány szerinti meghatározás, legfeljebb 5 % szervesadalék-tartalommal.

[2] "A 2000/147/EK határozat mellékletének 1. táblázatában előírt osztályok.

[3] "Vagy közvetlenül (azaz léghézag nélkül) egy legalább A2-s1, d0 tűzzel szembeni viselkedés szerinti osztályba tartozó és legalább 600 kg/m"3" sűrűségű anyagra rögzítve, vagy pedig egy legalább 30 mm-es, nem szellőztetett (tehát üres, csak felül nyitott) léghézaggal egy fa vagy fém vázszerkezetre szerelve, az így képződő üreg hátoldalának tűzzel szembeni viselkedés szerinti osztályba sorolása legalább A2-s1, d0.

[4] "A 2000/147/EK határozat mellékletének 1. táblázatában előírt osztályok.

[5] "Az EN 438-7 európai szabványnak megfelelő.

[6] "A termékszabványokban szereplő valamennyi fajra vonatkozik.

[7] "A 2000/147/EK határozat mellékletének 1. táblázatában előírt osztályok.

[8] "Az EN 13238 szabványnak megfelelően előkészített.

--------------------------------------------------